**Graviditet og barsel som dermatologisk HU-læge – Hvordan skal jeg forholde mig?**

(generelt henvises til yl.dk som nedenstående også er taget fra. Dokumentet er dog tilpasset specifikt til dermatologiske HU-læger)

**Hvem skal du give besked om barsel og hvornår?**

***Der er flere instanser der skal informeres når du skal på barsel.***

***Det drejer sig om følgende:***

1. Lokal HR
2. Ledende overlæger på aktuelle – ***og*** fremtidige arbejdspladser i løbet af din HU
3. Speciallægepraksis (hvis den er navngivet)
4. Lægelig videreuddannelse i din region

**Hvad skal de vide?**

**FØR fødslen:**

***Mor***

Senest 3 måneder før forventet fødsel skal du give ovenstående instanser besked om

• at du er gravid  
• hvornår du har forventet fødselstidspunkt  
• hvornår du regner med at begynde din orlov.

***Far***

Med 4 ugers varsel skal du give ovenstående instanser besked om

• hvornår du forventer at begynde de 2 ugers fædreorlov i forbindelse med fødslen/inden for de første 14 uger efter fødslen  
• hvornår, hvis du vælger at holde hele eller dele af forældreorloven (7 + 6 uger) inden for 14 ugers perioden.

**EFTER fødslen:**

***Fælles for både mor og far***

Inden 8 uger efter fødslen skal du give ovenfornævnte instanser besked om

• tidspunkt og længden af fravær udover de første 14 uger efter fødslen • om orlov udskydes til senere brug - se mere om [udskydelse af orlov](https://www.laeger.dk/regionsansat-og-barsel-udskydelse-af-orlov)

## Barsel og videreuddannelse

Du har ret til at færdiggøre dit uddannelsesforløb hurtigst muligt, når du vender tilbage fra barsel, men du er ikke garanteret at komme tilbage til den samme stilling.

Uanset at du selv indgår en aftale med arbejdsgiveren om at vende tilbage til samme afdeling, skal du kontakte den lægelige videreuddannelse i din region, som sørger for et revideret uddannelsesforløb og sikrer dig, at den erstatningsansættelse, du får, tæller i videreuddannelsen.

Ifølge Sundhedsstyrelsens bestemmelser om afbrudte uddannelsesforløb skal erstatningsansættelsen vare samme antal måneder, som du har været fraværende.

**Obligatoriske specialespecifikke kurser og barselsorlov**

Kursusrækken i dermato-venerologi gentages hvert andet år, de enkelte specialespecifikke kurser udbydes derfor med cirka 2 års mellemrum. Du starter først på kurserne efter endt sideuddannelse.

Det anbefales, at du allerede i starten af hoveduddannelsesforløbet orienterer dig om, hvornår de obligatoriske kurser finder sted. Hvis du pga. barselsorlov ikke kan deltage i et obligatorisk specialespecifikt kursus bør du allerede i starten af graviditeten undersøge om kurset bliver afholdt på et senere tidspunkt, dvs. efter at den planlagte barsel er overstået og før du har afsluttet dit kliniske hoveduddannelsesforløb.

Hvis du kan se, at du ikke kan nå at komme på et eller flere af de specialespecifikke kurser, bør du i samråd med uddannelsesansvarlige overlæge undersøge muligheden for en alternativ løsning.

Det skal ved endt hoveduddannelse kunne dokumenteres, at du har gennemgået et kursusforløb, der modsvarer de/det obligatoriske kursus du ikke har kunne deltage i grundet barsel.